Papersnake/gushiwen huggingface dataset:
石竺山紫云恭老 其二
林希逸（宋代）

师知缘熟向温陵，骑虎仙翁现化身。袖有先容应得力，阳岩佛地位中人。
次韵邑丞高洁堂任满来辞
陈著（宋代）

与云游戏佐棠阴，古道谁云不到今。
三载二松公事处，百年乔木世臣心。
夤缘肯及通家旧，饥饿何妨闭户深。
公去那来遗爱在，老犹能听昼帘琴。
万松岭
鲁一同（清代）

万松争一门，石角走磕磕。阴飙中呺嘑，翔阳避在外。

巉岩栗虎豹，天光忽破碎。亭午山气合，尊灵万方会。

低偃张幕帟，高褰树旌旝。仿像绛节临，家历鸾声哕。

混合青冥中，风涛一世界。旁径缘萦纡，红墙宛襟带。

未必飞仙驻，去鸟入已隘。拊膺起叹嗟，圣有垂堂戒。
居茅山作
刘谊（宋代）

曾跨江西使者鞍，直言才上便休官。
三茅得梦全清瘦，头发鬅鬙布襖宽。
送王道录桐柏住庵二首
曹勋（宋代）

见说当年梦甚真，公今高步挹清尘。
经传桐柏兼三洞，名在明廷接万神。
马过越山资浩气，花飞剡水正残春。
白云二友皆仙士，晤语多应一笑频。
荣寿为姚治中母作
罗玘（明代）

鲎鱼背有帆，鳄鱼尾有黏。比目潜有鳜，比翼飞有鹣。

吐楼有妖蜃，献胆有巨蚺。昆崙黑如漆，束缚充家阉。

此皆海邦人，惯见行已厌。为官得州县，有若堕井蟾。

纵能协阴光，何异钻泥鲇。遂令中人资，唾手母推缣。

罢归实为幸，配窜理不嫌。姚宗重华胄，行义世有砭。

慈母挥使去，麻衣白𤎥𤎥。王畿万人魁，信以手所拈。

胡为倅一郡，大刀屈为镰。笑谈呼吸间，了不伤锋铦。

仅饮抚之水，屡罄米与盐。帝念贤倅母，推封表其廉。

进官列三辅，告归舌真甜。母老念儿远，儿廉思母严。

潮阳十万家，富者垂珠帘。海错供母馔，龙脑熏帷幨。

何如太安人，岩岩为具瞻。
师资吟
邵雍（宋代）

未知道义，寻人为师。
既知道义，人来为资。
寻师未易，为资实难。
指南向道，非去非还。
师人则耻，人师则喜。
喜耻皆非，我独无是。
好为人师，与耻何异。
紫荷车
范成大（宋代）

绿英吐弱线，翠叶抱修茎。矗如青旄节，草中立亭亭。

根有却老药，鳞皴友松苓。长生不暇学，聊冀病身轻。
辛亥重九会安正堂
韩琦（宋代）

斯堂曾许占风光，须到重阳复命觞。坐上半非前岁客，杯中无改旧花香。

初晴已过登高水，散虑宜趋自得场。唯有一时诗酒战，愿开强户振雄铓。
宫词
长孙翱（唐代）

一道甘泉接御沟，上皇行处不曾秋。

谁言水是无情物，也到宫前咽不流。
送人归乡
尚颜（唐代）

多才与命违，末路忆柴扉。白发何人问，青山一剑归。

晴烟独鸟没，野渡乱花飞。寂寞长亭外，依然空落晖。
再次前韵即事
张元干（宋代）

太一游行遍九宫，世间无地可宽容。
坤维莫傍剑门阁，衡岳何依天柱峰。
睨柱傥能回赵壁，思鲈安用过吴松。
群羊竞语遽如计，欲息兵戈气甚浓。
江城子（王元渤舍人将赴吉州，因以戏之）
刘一止（宋代）

秋香岩下著尊罍。小徘徊。莫停杯。来岁花时，相望两悠哉。看取杯眉萦度曲，真个泪，界香腮。

船头击鼓片帆开。晓风吹。首应回。景物撩人，诗思不胜催。会有江山凄惋句，凭过雁，寄侬来。
上章纳禄恩畀外祠遂以五月初东归
陆游（宋代）

身似霜松老不枯，乞骸犹得待清都。
百钱浊酒浑家醉，六月飞蚊彻晓无。
美睡不愁闲客搅，出游自有小儿扶。
买山尚恐巢由笑，敢向君王觅镜湖。
赠夏侯评事
方干（唐代）

傍窥盛德与高节，缅想应无前后人。讲论参同深到骨，

停腾姹女立成银。棋功过却杨玄宝，易义精于梅子真。

朱紫侯门犹不见，可知岐路有风尘。
宫词 其三十七
赵佶（宋代）

绿径平平摆地尖，花毬亭下总相兼。时来奋击争多胜，格令输赢不畏严。
湖州歌九十八首 其四十
汪元量（宋代）

凤管龙笙处处吹，都民欣乐太平时。
宫娥不识兴亡事，犹唱宣和御制词。
吴门别曾宏父
沈与求（宋代）

招手湖山初识君，眼中已复见轮囷。清言自是一时杰，豪气欲无千载人。

客路临分随梦远，老怀论旧觉情亲。心期不免功名逼，傥记江南草树春。
两曜二首
刘克庄（宋代）

朝朝出阳谷，夜夜入虞渊。
且看乌轮转，休论蚁磨旋。
中秋追和李方叔咏舞者
姜特立（宋代）

乐声催遍上华裀，回雪光中不见尘。
今日同间易惆怅，当筵踏月更何人。
江城子
方岳（宋代）

几年诗骨雪槎牙。痼烟霞。老生涯。五十八翁，堪喜亦堪嗟。忽忆香山居士语，还失笑，较争些。

荒寒梅坞月横斜。短篱遮。野人家。枝北枝南，须有两三花。紧闭竹门传语客，那得暇，尽由他。
送成伯詹录颁两宫徽号诏于闽中
王世贞（明代）

使者衔书下七闽，马头能散万家春。来时紫殿椒花发，到日雕家荔子新。

盛际两宫俱圣母，清朝列国让王人。欲知问寝龙楼事，争访含香鹤禁臣。
芝云堂
周砥（元代）

芝云主人绝萧散，燕坐草堂门不扃。
古鼎隔帘香袅袅，新篁拂几玉亭亭。
十年苦思耽诗卷，三日清斋写道经。
邀我醉眠书画舫，月明吹笛看云汀。
尝云安曲米春
邓深（宋代）

名自云安已久传，未尝先觉口流涎。三杯通道正须此，一盏醺人今信然。

取醉间关怜杜老，闻香比拟忆苏仙。岂知閒散江湖客，快饮瞿唐滟滪边。
渔父词四首 其三
管道升（元代）

身在燕山近帝居，归心日夜忆东吴。斟美酒，鲙新鱼，除却清閒总不如。
河满子
晁端礼（宋代）

满浦亭前杨柳，一年两度攀条。瞬息光阴都几许，离情常是瞬瞬。

须信沈腰易瘦，争教潘鬓相饶。

不忍重寻香径，还来独立溪桥。唯有无情东去水，来时曾傍兰桡。

今夜欲求好梦，望中莫遣魂销。
送丁子章将漕湖南三首 其二
杨万里（宋代）

湖外游曾漫，荒馀好在么。山应依样瘦，民岂似田多。

不是无风物，其如费拊摩。人言补外乐，且道定如何。
秋晚即事
高翥（宋代）

江头风叶舞低回，催得浓云顷刻开。
万里碧天红日晚，数声新雁送寒来。
次韵罗世英
王庭圭（宋代）

蒙山三十年前话，耸壑昂霄见此郎。云子新粳抄饭白，石泉击火试茶香。

英豪满坐惊头角，锦绣诗成出肺肠。此日此公逢此客，更传秋榜助飞觞。
二月三日游风穴白云寺呈通判二首 其二
葛胜仲（宋代）

秀野班春过梵宫，贤僚况复肯相从。风缘禦寇来幽穴，云为渊明出远峰。

柳色直将波共绿，花光疑与酒争浓。一庵此境堪肥遁，寄语山灵幸见容。
鹊桥仙 为人庆八十席间戏作
辛弃疾（宋代）

朱颜晕酒，方瞳点漆，闲傍松边倚杖。不须更展画图看，自是个、寿星模样。

今朝盛事，一杯深劝，更把新词齐唱。人间八十最风流，长帖在、儿儿额上。
暮秋言怀
羊士谔（唐代）

城隅凝彩画，红树带青山。迟客金尊晚，谈空玉柄闲。

驰晖三峡水，旅梦百劳关。非是淮阳薄，丘中只望还。
飞来双白鹤
萧绎（南北朝）

紫盖学仙成，能令吴市倾。逐舞随疏节，闻琴应别声。

集田遥赴影，隔雾近相鸣。时从洛浦渡，飞向辽东城。
谒金门
吕胜己（宋代）

天气暖。开了荼＿一半。红日迟迟风拂面。阶前花影乱。

俊雅风流不见。定被莺花留恋。千尺游丝舒又＿。系人心上线。
题镇海朱大尹渔樵耕牧图次翠渠韵
黄仲昭（明代）

乾坤何处是通津，谢却浮荣避俗尘。渔笛数声芳渚暮，樵歌一曲碧山春。

高秋禾黍遍层陇，落日牛羊归四邻。架有琴书尊有酒，何须蓬岛觅仙人。
访宋鸿羽先生弗及
陈邦彦（明代）

繁气日乘除，二仪何寥廓。往世既莫追，来兹渺难度。

我闻古哲既，前知如炤灼。于汉颂京焦，于晋称管郭。

史册传其语，而今不可作。伟哉宋先生，名理渊以博。

足迹半中原，神姿方矍铄。大者谈废兴，小之验风角。

冥搜析纠纷，大义恣挥霍。先几告徵符，已事悉如酢。

渺余谋面晚，向往神先跃。道韶闻动定，抵虔云已邈。

不后复不先，相违惟一昔。缅忆淩江道，六日卧高阁。

何哉阨良晤，此病洵云疟。雠逆聚秦陇，匈奴蹑河朔。

庶几闻绪论，于以起文弱。草莽但杞愚，至既犹屈蠖。

何时觏遐踪，高谈叩冥漠。
田氏紫荆村
张泰基（清代）

兄弟情如何，昔闻田氏子。堂前紫荆树，菀枯系忧喜。

人同树紫紫，树为人旎旎。人情有断绝，树亦从兹已。

感此欢如初，复使成连理。草木天地心，终古宜不死。

我行过柏榔，蓦见紫荆里。高榜揭当途，意在风万纪。

如今参商满天地，争说庭前荆亦紫。
次韵何吉老游金銮寺
杨时（宋代）

荣名嗟何为，病木自生瘿。
彭殇一梦觉，乌用论久顷。
寄身渊明庐，翛然在人境。
卫生鄙樊雉，放浪任流梗。
相忘到形影，世累不须屏。
锉针聊自营，宁复事干请。
负暄有余燠，蓬鬓乱垂颈。
客来坐无毡，谁顾广文冷。
忽闻过吾门，冠屦不暇整。
邀我招提游，并辔相与聘。
僧关叩禅寂，未语心已领。
并游皆韩徒，辞刃淬锋颍。
多闻富如坻，吾方拾遗秉。
顾惭管窥陋，未睹豹文炳。
谬追俊游后，如渴得甘井。
愿从借金篦，为割眼中眚。
鼻端垩墁久，妙质愧非郢。
赓酬困诗律，恐坐杜陵{疗了换省}。
相携上层岗，出户畏深阱。
每虞参也鲁，跬步辄三省。
迟回月初上，云间挂金饼。
昏鸦鸣相呼，更觉林逾静。
湖光湛星汉，渺渺天水永。
归蹊暗尘土，回首失清景。
角声下谯门，归步怯修岭。
晚市人迹稀，青灯耿疏影。
送张直翁
薛师石（宋代）

宰公诗句是骚人，官舍况临湘水滨。
衡岳望中思策蹇，沧浪清甚欲垂纶。
长於一县花开后，独访三闾庙里频。
元亮何曾藉知己，翩然出处自由身。
都下喜见八叔父
黄庭坚（宋代）

一别七冬夏，几书通置邮。
冥鸿难借问，江鲤多沈浮。
心因梦想去，迹为山川留。
叔趋丹凤阙，身向卧龙洲。
邂逅入关马，同时解辔秋。
别後事万端，向来身百忧。
咨嗟旧田园，恸哭新松楸。
稍询耆旧间，太半归山丘。
小儿携妇子，襁褓皆裹头。
青灯照逆旅，呼酒濯乱愁。
破啼为笑语，霜夜尽更筹。
岁寒叔旧节，况又高春秋。
老松心更概，绿竹气和柔。
言如不出口，体若不胜裘。
德音润九里，政事无全牛。
诗成戏笔墨，清甚韦苏州。
篆籀有志气，当於古人求。
自悲闻道晚，涉世如虚舟。
虽无触物意，傥亦遭骂咻。
稍窥性命学，未穷言行尤。
息心待自信，渺如大河流。
堤防小不密，一决败数州。
安得心服礼，不见为疮疣。
荆鸡变化材，鹄卵滞阴幽。
愿因啄抱力，浩荡碧云游。
送裴如晦宰吴江
梅尧臣（宋代）

吴江田有粳，粳香舂作雪。
吴江下有鲈，鲈肥脍堪切。
炊粳调橙齑，饱食不为餮。
月从洞庭来，光映寒湖凸。
长桥坐虹背，衣湿霜未结。
四顾无纤云，鱼跳明镜裂。
谁能与子同，去若秋鹰掣。
寄张阶州
徐铉（宋代）

仪甫秉忠信，神明自来舍。
绛灌虽不容，蛮貊皆从化。
荣名任纷纠，道性常闲暇。
传语当途人，无为劳叹吒。
长芦次德茂韵
李流谦（宋代）

卷雪奇观千丈澜，诗情撩动未应悭。
却收浙右三年梦，仍对淮应数尺山。
靴板随人元自漫，田园觅去正须閒。
风樯独立看飞燕，家在孤云落照间。
南阳酂诗
王祜（宋代）

置酒向南宫，分明将将雄。
指踪为第一，大国赏元戎。
似续惟人杰，危忘尽狗功。
贤哉垂俭德，千古仰清风。
和运使陈学士游灵隐寺寓怀
林逋（宋代）

山壑气相合，旦暮生秋阴。
松门韵虚籁，铮若鸣瑶琴。
举目群状动，倾耳百虑沉。
按部既优游，时此振衣襟。
泓澄冷泉色，写我清旷心。
飘颻白猿声，答我雅正吟。
经台复丹井，扪萝常遍临。
鹤盖青霞映，玉趾苍苔侵。
温颜煦槁木，真性驯幽禽。
所以仁惠政，及物一一深。
洒翰嶙峋壁，返驾旃檀林。
回睨窣堵峰，天半千万寻。
偈颂三首
释行巩（宋代）

横眸碧汉，万国风清。
垂手红尘，千峰日出。
颂古五十七首
释道昌（宋代）

赵州石桥，只见略彴。
度驴度马，应病与药。
换步移身，在富分贫。
当头如认著，东鲁问西秦。
步虚子令
佚名（宋代）

碧烟笼晓海波闲。江上数峰寒。佩环声里，异香飘落人间。弭绛节、五云端。宛然共指嘉禾瑞，开一笑、破朱颜。九重嶢阙，望中三祝高天。万万载、对南山。
从征诗
傅亮（宋代）

息徒西楚，伫楫旧乡。止犹岳立，动则云翔。烈烈群师，星言启行。

泛舟掩河，秣马登芒。
西江月·小隐不容沙芥
侯善渊（元代）

小隐不容沙芥，大通遍满诸方。混然灵廓查无疆。一性执其大混。火里烧成白雪，水中养就红阳。玉婴神变跨鸾凤。飞入西江月上。
至日依韵和老杜五首 其五
邹浩（宋代）

惭愧君恩似日长，终然倾否肇三阳。休思往事追华贯，且喜馀生脱瘴乡。

俛仰自知诚自幸，尊卑相守免相望。外炎内热从兹尽，别是人间一味凉。
句
释希昼（宋代）

山日秋光短，江虹晚影低。
春意和李葵孺
黄圣期（明代）

春晴二月烂烟花，花飞夹道倩春华。柳条春归含晚翠，洞房春起带朝霞。

珠箔绣帏春窈窕，春暖兽炉香袅袅。莫道妆台无复春，梅花昨夜春多少。

殷勤绿鸟弄春频，细蹴春霙动绛尘。已曳春容回锦簇，还铺春彩绽华茵。

华茵锦簇春将待，七宝香车春满载。谁家游冶竞探春，探春转觉春如海。

春色今时异往时，浅碧轻红春早知。不信春光能久驻，不信春心能自持。

春去春来空暗忆，两两春禽看比翼。薄衾无奈可怜春，轻寒几透春消息。

日高慵起试春衫，春妆临镜羞尘函。春闺何事关春梦，春江何处着春帆。

春日怀人朝复暮，侍儿未解伤春苦。忙报春风到锦堂，骄春桃李开无数。

漫凭晓閤对春晖，春晖如自媚春衣。春云冉冉香丛叆，春山澹澹黛烟微。

草色经春无恙碧，春尽王孙归不归。
题西渠水亭 其一
朱浙（明代）

高柳阴浓半掩扉，平田水满鹭交飞。小江风物堪图画，落日渔舟荡桨归。
西楼梦 其三 斜照
吴绮（清代）

斜照，斜照，一半红珠幌。归来双燕语黄昏，离愁又在江楼上。
古像赞二百零五首 其六十六 汉昭烈帝
孙承恩（明代）

贤矣昭烈，宽厚弘毅。崎岖立国，仗信履义。推诚任贤，肝胆孚契。

顾命数词，可训后世。
三薕
杨孚（两汉）

三薕大实，实不但三。食之多汁，味酸且甘。藏之尤好，与果相参。
偶成
晁公溯（宋代）

鸾鉴无尘月影圆，不须朱粉污红颜。
待传京兆眉膴样，剩写春容入远山。
次先之过雁山韵
王十朋（宋代）

云山缭绕几千重，撩我秋来逸兴浓。欲向灵岩移卓笔，与君同扫万人锋。
次韵立春后余寒二首
李流谦（宋代）

绛帐何时得罢开，为君叹息首空回。
亦知弹铗无人听，收拾清诗分付梅。
夜渡湘水
童珮（明代）

若为乘夜渡，贪涉此山川。
水自三湘合，云知七泽连。
蛩声暗秋色，雁语杂寒烟。
莫问黄陵庙，门前断客船。
和杨掾月蚀篇
徐积（宋代）

元丰之元岁戊午，斗柄斜指西南维。月行赤道日南陆，营丘分野星虚危。

昨夕既望复今夕，盛若不损盈不亏。安知变起在顷刻，突如有物侵其肌。

其始色变甚苍黄，须臾赤黑相合离。良久烟焰极薰燎，一团白玉烧为灰。

黄琮苍璧不可辨，枯株死兔将安归。孰乌其吻吞巨皿，孰丹其汗流墨池。

如食非食始为薄，有物无物不可知。虾蟆何物敢张口，麒麟何故敢争斗。

是何星曜敢侵犯，自是其形不可久。君不见对月数眉毛，须臾引臂不见手。

嗟吁天上之神物，乃有如此事。所蔽至甚不可解，凶而家室亡而身。

不然借使幸而免，后世讥笑遭恶名。君不见汉朝贾生文有馀，其心大勇其才疏。

当时如必用其术，纷纷不免危其躯。鼌错堂堂蔽于刻，公孙规规蔽于谀。

谷永之才蔽权势，有若鹰犬供指呼。霍光虽贤亦有蔽，何不早去显与冯子都。

刘歆致位为国师，岂若扬雄久以为大夫。蔽于太高李膺辈，蔽于已甚陈蕃徒。

窦武不断蔽可痛，柬之不忍蔽可吁。王允所蔽在无权，荀彧所蔽不早图。

萧瑀之蔽入于佞，王衍之蔽失之虚。牛李虽奇蔽朋党，机云虽俊蔽附趋。

王导蔽怨杀周顗，遂良蔽诬杀刘洎。崔浩蔽强杀其身，所蔽若此甚可畏。

我爱安世真朴忠，匿名远世归至公。有私见求坚不许，以私求谢绝不通。

诸葛武侯为将相，心迹皎然无所枉。有罪至亲而必诛，有功虽雠而必赏。

谢安知婿王国宝，不以身蔽能辨早。人心自是说而服，不顾四肢与肝脑。

苻坚之师号百万，一战而北若摧槁。我吟此篇不足录，却忆唐衢忠义哭。

古人今人何择焉，大抵人心蔽多欲。月之所蔽惟须臾，须臾蔽去明如初。

人之所蔽何太甚，至于终身不悟不可除。月乎月乎，明哉明哉。

善去其蔽，何速之如。君子法之，所以改过。贤者法之，所以知非。

勇决之徒，所以奋发。感慨之徒，所以嘘欷。我虽老且病，龊龊无所为。

犹能对月吟歌诗，安得慷慨之士如桓伊，把笛为予吹。
送侍御方麓李公还朝 其五
霍尚守（明代）

省方两载传风采，此日乘飙倏五云。下士自惭叨彩笔，迂愚何以纪殊勋。
下章安杜渎七首
姚宽（宋代）

平生顾挹山阴道，种竹栽花越水东。
海角天涯心未稳，吴头楚尾信难通。
水调歌头 此下原有沁园春七返还丹一首，乃
佚名（宋代）

五行不到处，一气未生前。清光赫赫，无何乡里独超然。日月岂能照鉴，天地不能包裹，晃朗妙无边。赖有竹涧水，却向世人传。杳兮冥，恍兮惚，湛兮然。这些消息，浑身是口也难诠。截断千差歧路，屏除万般机巧，缆住钓鱼船。往事都休问，静坐一炉烟。
江城子其一
谢逸（宋代）

一江秋水碧湾湾。绕青山。玉连环。帘幕低垂，人在画图间。闲抱琵琶寻旧曲，弹未了，意阑珊。
飞鸿数点拂云端。倚阑看。楚天寒。拟倩东风，吹梦到长安。恰似梨花春带雨，愁满眼，泪阑干。
夺玉石桥
许及之（宋代）

辇却民财积上京，民贫政自不关情。琼台要筑犹馀事，何况桥成夺玉名。
宿石桥闻水声
韩元吉（宋代）

野桥曲折渡千回，古寺悬知水面开。
一夜寒声喧客枕，却疑风雨转山来。
三萧行贺萧丞定夫子登科
傅西斋（宋代）

吾乡前辈多风谊，教子读书全盛事。
刘斯立在庆历间，二子同升俱上第。
后来嘉佑孔长源，三子联登相后先。
一家科第光烨然。直到淳熙徐思叔，
亦与二子连芳躅。又报年来萧定夫，
绍定两科庭下玉。二百年间能几家，
刘家孔家无以加。才名学行总名世，
不但官爵称高华。谢家独有民师著，
徐家大无鸣诗句。人道萧室父子三，
前辈流风无让处。萧公要是真醇儒，
家无他物惟有书。自家读了教儿读，
夜半书声喧里闾。造物负公还不贫，
嘉定庚辰汉庭右。此时二子已崭然，
公曰吾心汝其懋。果然相继取高科，
二哥饶着与三哥。乃翁笑向月中问，
吾家桂树何其多。月娥报道萧家桂，
生满月中香满世。移过东山能几年，
今日方教翁满意。祝公此意令深长，
香名当使百世芳。前贤事业远且大，
三刘三也尤辉光。世科膴仕公家有，
实声莫落谢徐后。要知渝上一萧家，
突过四家名宇宙。我曾与公同荐名，
服公文行识公真。更与贤郎共文社，
情谊凛凛如霜筠。翻笑传家三父子，
草亭老人家厉志。曾不得名于荐书，
僅有大儿前擢第。小儿四度试春官，
尚期他日修征鞍。如今饥卧空山里，
慨想前事悲汍澜。喜闻令子归锦里，
夜不能眠推枕起。瓣香寓作萧行，
寄贺萧公当双鲤。
赠东方道士
徐夤（唐代）

葫芦窗畔挂，是物在其间。雪色老人鬓，桃花童子颜。

祭星秋卜日，采药晓登山。旧放长生鹿，时衔瑞草还。
次韵郭宰兼简丞尉三首
邓肃（宋代）

只将诗律对晴窗，我本无为人自降。
曹子棒头施色五，崔侯厅自植松双。
千篇堪友骑鲸李，八咏当奴梦笔江。
文字兴余行乐耳，肯容碧玉自盈缸。
阴那山吟
李士涟（明代）

云里青山山里僧，曾闻梵语送钟声。迎风柏叶时吹面，落涧松花半点缨。

金界香浮空鹤舞，钵池月浸碧荷新。何当共吸菩提露，合作西来一味清。
立春日访梅裴氏园
张镃（宋代）

下马东风恰到来，午烟沙际日烘开。
长松寂历寒声少，远柳葱茏绿意回。
零落欢游逢故地，寅缘幽胜逐深杯。
湖边不使侬先咏，枉却今年处士梅。
忆故园梅花
蔡戡（宋代）

遥忆家山千树梅，几年心力费栽培。雪中最喜登楼望，月下偏宜傍水开。

东阁自怜诗兴懒，平泉不见信音来。主人行矣休官去，怨鹤惊猿勿浪猜。
和度支兄咏竹
陈宓（宋代）

园竹今逾盛，壶山与逊青。
锦绷千稚子，雷甲万夫丁。
声入秋风远，凉生午日亭。
栽培从此力，雨露正沾零。
顶湖濯云
梁应材（明代）

拔地千寻耸碧岑，白云缭绕锁重林。迎风影散诸峰净，照日光摇万壑深。

寂寂仙坛凝晚翠，萧萧天籁响秋阴。灵湫潋滟神龙跃，几向寰中霈雨霖。
酬许五康佐（次用本韵）
元稹（唐代）

奋迅君何晚，羁离我讵俦。鹤笼闲警露，鹰缚闷牵鞲。

蓬阁深沉省，荆门远慢州。课书同吏职，旅宦各乡愁。

白日伤心过，沧江满眼流。嘶风悲代马，喘月伴吴牛。

枯涸方穷辙，生涯不系舟。猿啼三峡雨，蝉报两京秋。

珠玉惭新赠，芝兰忝旧游。他年问狂客，须向老农求。
寄圆明长老
岑澄（清代）

踏遍阇黎掷短藤，涅槃回首路层层。寒山自礼千花塔，曹洞亲传五叶镫。

慧业有师真是佛，前生如我亦为僧。何当对坐团蒲上，共证禅宗大小乘。
十八日小暑大雨
韩淲（宋代）

申祷山川便作霖，耘苗时候想田深。且欣小暑能如此，更愿新秋得似今。

早稻欲花将就实，晚禾成叶未抽心。天应不忍焦劳意，直自初栽已望阴。
偈颂四十二首
释祖先（宋代）

扶持临济正法眼，出手还它勇毅人。
利物应机全体用，丛林又见一番新。
赋夏肯父所性堂
杜范（宋代）

心外非吾有，区间忝尔生。
道原无欠剩，物与共流行。
绳瓮谁言辱，旗常未足荣。
反躬深体认，莫浪付诗情。
秪召还京，题江西道院
杨万里（宋代）

病身秪要早投闲，乞得高安政小安。
山水秋来浑是画，楼台高处自生寒。
登临未足还辞去，老大重来毕竟难。
碧落翠微好将息，清风明月梦中看。
过朝天门留题茶肆壁
陆文圭（元代）

飞龙殿阙何崔嵬，黄须龙种去不回。只见长安不见日，不闻人不日边来。

软红湿雨腾香雾，歌童舞女钱塘路。沙碛秋乾雁落群，日光寒薄西风暮。
汴上留别李智父
贺铸（宋代）

一马西投汴水滨，自惊秋鬓带尘纷。
秋风尽日吹黄叶，心事经年寄白云。
去矣尺书勤访我，醉来樽酒强酬君。
北窗络纬寒声急，明夜伤心独自闻。
挽张佛子
王柏（宋代）

嘉庆图传世所稀，夫何佛子遽西归。
平生施予心无为，时事艰难众有依。
德谊百年犹积累，诗书五世渐光辉。
儿童父老倾山谷，洒泪追随丹旐飞。
哭何子应 其一
王十朋（宋代）

籍甚何夫子，文章擅美名。金华传语宝，鄱水主诗盟。

心印横渠学，相门无尽甥。人间一梦觉，卿月堕台城。
寿莫母何安人
邵宝（明代）

安人竹鹤之曾孙，闺门尚有清风存。来归驾部甫三七，又七寒暑哀声闻。

哀声未已贤声起，寂莫深帏谢罗绮。花开花落经几春，只尺中门不曾启。

五花云锦鸾回旋，一番手展一悽然。诸孙忽见少且长，三子宁知后与前。

尔来五十开宾筵，众宾齐赋共姜篇。颂兴闾里传闻地，例及朝廷旌表年。

君不见庭中萱草梁间燕，天为高堂侑觞献。猗今之乐乐未央，世间那有瑶池晏。
偈颂一百五十首
释心月（宋代）

昼见日，夜见星，
妙高山色青又青。便与麽去，
不惟打失鼻孔，亦乃失却眼睛。
且过在於何，黄河从源濁。
浣溪沙·淡荡春光寒食天
李清照（宋代）

淡荡春光寒食天，玉炉沉水袅残烟。梦回山枕隐花钿。
海燕未来人斗草，江梅已过柳生绵。黄昏疏雨湿秋千。
次韵九弟过炭妇兼怀微公之句 其二
李彭（宋代）

头陀云外见遥岑，争似欧峰云物深。想见伊蒲欲为供，波生茗盌憩墙阴。
题宋贡士袁庸死节传后
丁鹤年（元代）

始获乡闱荐，俄惊国阼倾。丹心回日驭，赤手抗天兵。

自可敦衰薄，何烦较死生。文山嘉传在，端合附高名。
假山
晃逈（宋代）

覆篑由心匠，多奇势逼真。
盆池幽閒古，拳石翠峰新。
云淡炉烟合，松滋树影邻。
不须同谢传，对此已清神。
行行且游猎丁丑九月作
张元凯（明代）

少岁从军出武威，兜鍪日耀生光辉。沙场大小七十战，数奇归掩南山扉。

南山近有白额虎，会须烦我大黄弩。朝来结束过蓝田，马如游龙辔如组。

入林黯惨路不平，披开荆枳飞鸟惊。乱石崔嵬垒如屋，咆哮万壑阴风生。

顾盼凭陵了无觉，应弦即倒何须搏。男儿本意重生擒，飞而食肉良不恶。

甲卖弓藏一十年，偶因射猎泪潸然。扪虱若谈当世务，白额岂在南山前。

头足于今变冠履，取民脂膏充簠簋。假彼绣斧得横行，缚取贪残猛虎献天子。
离家
李中（五代）

送别人归春日斜，独鞭羸马指天涯。

月生江上乡心动，投宿匆忙近酒家。
续十虫吟７
舒岳祥（宋代）

虫有天水牛，两臂徒甚修。
长尾龟其类，玄痛鳖与俦。
细评无甚龟，大概勿深求。
终身混沮洳，亦与蝦蛭游。
或云能羽化，为蝉槐树头。
清高乃如许，亦足掩前羞。
次韵程正辅春日催诸公行乐之什
洪朋（宋代）

弭节江城何许时，兰芽桃萼正芳菲。孰知南纪物华好，谁谓平生心赏违。

帝子阁前春盎盎，徵君湖上日晖晖。诸君行乐但取醉，车殆马烦何必归。
景星
佚名（两汉）

景星显见，信星彪列，象载昭庭，日亲以察。
参侔开阖，爰推本纪，日脽出鼎，皇佑元始。
五音六律，依韦飨昭，杂变并会，雅声远姚。
空桑琴瑟结信成，四兴递代八风生。
殷殷钟石羽龠鸣。河龙供鲤醇牺牲。
百末旨酒布兰生。泰尊柘浆析朝酲。
微感心攸通修名，周流常羊思所并。
穰穰复正直往宁，冯蠵切和疏写平。
上天布施后土成，穰穰丰年四时荣。
送辛四景虞应癸未试 其四 邯郸李希圣明府枉过小坐
温纯（明代）

旅病怜秋色，相逢一解颐。看君花满县，愧我鬓如丝。

把酒还听鸟，开襟且论诗。黄粱今已熟，那计梦回迟。
踏莎行 春夜写怀
李雯（清代）

绿染荒丘，红愁古戍，好春断送斜阳路。天边遗下碧桃花，人间竞买珊瑚树。

芍药香消，青梅酸破，这回难写风流句。灯前尚爱墨花浮，明知宿业相缠处。
邓慎思学士挽词
张耒（宋代）

青衫献赋逢知己，白首耽书还误身。
名著道山传故事，政行两郡泣遗民。
文成典午群疑泮，诗和少陵佳句新。
叹息苦身成底事，湖坟宿草已愁人。
杭州璘上人以花栽数种见寄
蔡襄（宋代）

名品参差十数窠，商船千里任风波。
土花分破根株小，春色随来意气多。
欲种更看移树法，将开须与傍栏歌。
中年渐不胜杯酌，红翠他时奈尔何。
题河中紫极宫
温庭筠（唐代）

昔年曾伴玉真游，每到仙宫即是秋。

曼倩不归花落尽，满丛烟露月当楼。
次韵李端叔题孔方平书斋壁 其九
释道潜（宋代）

仲尼道德高千古，老子微言冠百家。馀泽风流俱擅美，那云玉树倚兼葭。
次韵诚斋醉卧海棠图之什
许及之（宋代）

海棠宁莫种，种须千万株。濯锦江头锦漫谷，斧斤不赦如薪枯。

江逢樵人莫逢杨氏女，遗恨年年泣朝露。杨氏自媚昭阳宫，海棠自映扶桑树。

山城幽独逢坡翁，一洗千载尘埃蒙。张园锦障人所惜，醉里看花尽英特。

酒满衣襟花满裳，只许茶铛近笔床。顾影鬅鬙醒还卧，乌巾正堪漉白堕。

只恐明朝雨霏霏，花雨征帆各自飞。休论长篇与短韵，且与春风写音问。

此人此句皆可图，底须紫凤并天吴。
寄题与州晁都官沼沼上唐朝郑都官有诗刻石
司马光（宋代）

名郎游胜地，心迹继风流。
昔为题诗著，今因好事修。
四山相照映，五马屡淹留。
相见波光净，依然一片秋。
和张侍读游蜀山
彭汝砺（宋代）

日光拂拂已破卯，野色依依犹带秋。风卷旌旗出城曲，云迎步履过林幽。

欲扳悬崖访猿鹤，更逐去鸟穷渊丘。脱洒尘埃坐清旷，静窥万物都蜉蝣。
送别吴亚白旋里 其二
周锡渭（清代）

鄂渚离心日夜潮，故园归路总迢迢。经年客路三泷绕，此去扁舟一叶飘。

细雨黄陵渔火暗，西风紫盖雁声遥。临歧不尽杨朱感，天宇秋清认斗杓。
少虚用前韵见贻仍答二首
郭印（宋代）

倦游思林泉，归梦空昔昔。
田无二顷良，何以充耕织。
古来贵公二，气焰熏王室。
家饶数百僮，门走三千客。
志满衅日生，坐使天夺魄。
我今安下僚，幸进无奇策。
空怀爱主心，但欠封侯骨。
跃金恐不祥，守道甘沈默。
岷山高峨峨，其下可卜宅。
地灵云物秀，似与尘凡隔。
诛茅存晚计，好在西岩北。
每逢风雨夜，念此空反侧。
环佩重来轩为槐塘程文实赋 其二
唐文凤（明代）

何年斲就峄阳桐，律吕音谐指下工。相业当时勤燮理，心同虞舜鼓南风。
诗偈 其一○二
庞蕴（唐代）

如来一真智，遍满娑婆界。殷勤说方便，有人自不解。

无处不生说，有处多贪爱。说王作黑业，教他口忏悔。

口忏说不改，说口相违背。不服无说药，病根总不差。

著相求菩提，不免还他债。
江上逢晁适道
崔子方（宋代）

渺渺连江雨，微微到面风。
主人留一饷，佳士得相逢。
会面嗟何晚，论诗许有功。
君家好兄弟，更觉此心同。
次韵杜若川春日杂兴集句二首
于石（宋代）

行约青帘共一樽，牧童遥指杏花村。
如今只有花含笑，悍吏催租夜打门。
秋兴三首
苏轼（宋代）

野鸟游鱼信往还，此身同寄水云间。
谁家晚吹残红叶，一夜归云满旧山。
可慰摧颓仍健食，此生通脱屡酡颜。
年华岂是催人老，双鬓无端只自斑。
故里依然一梦前，相携重上钓鱼船。
尝陪大幕今陈迹，谬忝承明愧昔年。
报国无成空白首，退耕何处有名田。
黄鸡白酒云山约，此计当时已浩然。
浴凤池边星斗光，宴余香满上书囊。
楼前夜月低韦曲，云里车声出未央。
去国何年双鬓雪，黄花重见一枝霜。
伤云无限厌厌梦，长似秋宵一倍长。
奉和骊山高顶寓目应制
李峤（唐代）

步辇陟山巅，山高入紫烟。忠臣还捧日，圣后欲扪天。

迥识平陵树，低看华岳莲。帝乡应不远，空见白云悬。
春日即事二首
葛绍体（宋代）

一带青烟护白溪，溪流横截路东西。
早春晴日自风度，岭树数声春鸟啼。
江水
罗椅（宋代）

江云粘水湿西风，冷落汀洲起夜鸿。
甚欲吟秋少才思，不如岸北岸南枫。
赠石首李令 其二
项安世（宋代）

老子头颅新似雪，元兄邱垄旧成阴。莫谈三十年前事，愁损河阳一县心。
寄田大夫
徐积（宋代）

老掾成迂阔，弥年信不通。白头负高义，病眼想清风。

奉使更三节，题名在两宫。有人能举类，旧德起淮东。
许公亭席上别镇帅吕公孺谏议
韩琦（宋代）

元日津亭景物嘉，喜留轩驭弭高牙。棠阴共识思贤地，柳色偏伤赠别家。

御水少陪乘兴棹，潭园难趁及时花。杯深莫拒勤拳意，去路音辉日日赊。
送赵逢源赴赵提点辟
王庭圭（宋代）

曩日逢君卢水头，来如天马初伏辀。忽然去作幕下士，奋袖起如鹰脱韝。

黄云压空欲成雪，笑捧辟书还御阙。王孙俱是天麒麟，枕中有方能点铁。
因在秀州寄王道夫诗三首
叶适（宋代）

潘君狂甚诗能古，叶子文高世莫惊。
何处有田求二顷，向来三月决归耕。
周子静示诗卷 其一
韩淲（宋代）

湖山风雨烟霏处，莲叶翻翻百顷宽。我已尘埃无可写，谁将诗卷对之看。

蓬莱地近初抟翮，阊阖门开更整冠。此段情怀久寥阔，沉吟犹为洗悲酸。
寄感山二诗僧
姚勉（宋代）

欲听茶鼎转风松，底事云房白昼封。
应在山中采樵去，雪深何处问行踪。
闲居
贝翱（明代）

闲居不是为逃名，野性从来少宦情。
况有林塘供笑咏，且无冠盖费逢迎。
夕阳山好楼中见，春水船高树杪行。
何处飞来如雪鸟，相亲相近不相惊。
题六和塔秀江亭
张炜（宋代）

秀江亭上驻吟怀，苔藓轩窗四面开。
潮怒挟风吹海立，櫨声摇月下天来。
浮沤世事等出没，泛梗羁人几去回。
待写篇诗纪游迹，路迢不奈马频催。
田家
王淮（宋代）

流水绕柴门，门前小径村。棘篱喧鸟雀，桑野散鸡豚。

午灶黄粱熟，春缸白酒浑。田翁无少事，閒坐弄诸孙。
偈颂十七首
释智愚（宋代）

怀州牛吃禾，益州马复胀。
天下觅医人，灸猪左膊上。
江城明月引
项鸿祚（清代）

是谁深院夜调笙，雾冥冥，月盈盈。过了烧灯，时节峭风轻。

几日后堂新拢锁，闲绣谱，冷湘奁、掩画屏。

画屏画屏最无情，天又明，寒渐生。唤也唤也，唤不应、一枕春酲。

偏我销魂，人听卖花声。碎剪梦云裁恨句，寻晚燕，盼昏鸦、寄与卿。
穿杨亭
刘摰（宋代）

华构翚飞一望中，颜间篆墨飏秋风。休矜百步穿杨巧，未及当年射虎功。
农事休小葺东园十韵
陆游（宋代）

归老心常逸，新寒体亦康。
幸当农事隙，稍治旧园荒。
翦辟西山出，萦回北径长。
作栏扶弱蔓，换土植孤芳。
霜霰篔簹碧，风烟薜荔苍。
蝶来翻小翅，鸟下啭幽吭。
疏剔岩泉集，耘锄药草香。
溪藤裁酒榼，番锦制诗囊。
坐久云生石，归迟月满廊。
人间胡不乐？拔宅笑君房。
竹炉
韩驹（宋代）

苏州平生淡无欲，长物从来博山足。斲石烧磁俱碌碌，削筒为之方绝俗。

净名居士眠胡床，梦馀竹斋春昼长。不知柏子起烟缕，但觉细细风吹香。
访张山人得山中字二首 其二
苏轼（宋代）

万木锁云龙，天留与戴公。路迷山向背，人在瀼西东。

荠麦馀春雪，樱桃落晚风。入城都不记，归路醉眠中。
陈道人世缘不顺隐于术糊其口于四方云将复如京师乞怜于轻财重义之士冀或有怜之者因其求颂为作短句
饶节（宋代）

雨后蜂忙燕啄泥，野蔷薇过柳华飞。道人抱艺行天下，好语春鹃似见几。
别谢德芳
程公许（宋代）

舣棹江干得款留，曾将避世与君谋。谁知事变即勘定，端藉儒先宽顾忧。

分陕续书劳会计，借筹偶暇语绸缪。分携竟作春风约，梅驿瞻云黯暮愁。
与微之同赋梅花得香字三首
王安石（宋代）

汉宫娇额半涂黄，粉色凌寒透薄妆。
好借月魂来映烛，恐随春梦去飞扬。
风亭把盏酬孤艳，雪径回舆认暗香。
不为调羹应结子，直须留此占年芳。
武林山十咏 其二 莲花峰
梅询（宋代）

巨石如芙蕖，天然匪雕饰。盘礴峰顶边，婵娟秋江侧。

涉川试谁探，作砺当自惜。坐与荣落同，正心未尝易。
杂诗绝句十七首
梅尧臣（宋代）

蛙行动萍叶，误观作游鱼。
稍稍引两股，已变科斗书。
松云二士图
王行（元代）

晴霭翠纷纷，春桥水乍分。山家在何处，松外万重云。

幽石暖差差，苔华绿渐滋。不辞同晚步，溪上有新诗。

碧嶂猿声后，清宵鹤思前。孤亭群树底，堪与坐谈玄。

满地写松阴，元芝拟共寻。樵踪浑不见，知得此山深。

相识更相逢，前山此路通。桃烟连幕翠，只在白云中。
乐神曲
范成大（宋代）

豚蹄满盘酒满杯，清风萧萧神欲来。
愿神好来复好去，男儿拜迎女儿舞。
老翁翻香笑且言，今年田家胜去年。
去年解衣折租价，今年有衣著祭社。
府斋感怀酬梦得
白居易（唐代）

府伶呼唤争先到，家酝提携动辄随。合是人生开眼日，

自当年老敛眉时。丹砂炼作三铢土，玄发看成一把丝。

劳寄新诗远安慰，不闻枯树再生枝。
三椽休斧陈开祖有诗次韵
林季仲（宋代）

经营草舍得能难，甫及斜川八九间。
傍砌更移墙后竹，钩帘独盼雨余山。
月投窗隙如相觅，云过檐端却复还。
长忆少陵规画远，要令寒士总欢颜。
春词 其一
毛滂（宋代）

春逐东风行地上，德随和气散寰区。圣人中正观天下，道本无言教已孚。
孤鸾·冰心孤寂
黄载（宋代）

冰心孤寂。恋几插灵峰，半泓寒碧。骨瘦和衣薄，清绝成愁极。萧然满身是雪，怕人知、镜中消息。独向百花梦外，自一家春色。记罗浮幽梦浑如昔。是浸眼鲸波，倚云丹壁。夜醉空山酒，叫裂横霜笛。回头洞天未晓，但迢迢、江南千驿。饮散东风落月，正海山浮碧。
送颜□之清漳六言三首
刘克庄（宋代）

与人尤严师友，名世不在文章。
既是来从颜巷，如何去傍刘墙。
观钱南园侍御画马
范元亨（清代）

萧萧榻上天风起，真龙远涉流沙水。谁能放笔为此图，二百年来钱御史。

何年房驷堕人间，羞立彤阶仗马班。嚼残金勒神郁怒，朔气纸上森清寒。

千金祇愿酬恩遇，飞电无端从鞚驭。顾盼分明獬豸心，回身自惜麒麟步。

鬣毛上指晴光擞，万里尘开蹋风走。喷玉长嘶彻九霄，天门虎豹应低首。

我闻御马好头赤，青骢凋丧无颜色。可怜画骨今何人，令人空忆曹将军。
初夏谒告家居值风雨偶作二绝
张耒（宋代）

春愁已逐莺花尽，野果垂檐绿叶稠。
天上几回飞破镜，端居未折大刀头。
谢汪以南借书惠米
方回（元代）

政是黄梅欲近时，山城云滃雨垂垂。
断桥没碓惊新涨，湿藁泥蔬续晚炊。
乞米已惭颜氏帖，卖书还笑杜陵诗。
广文绝少充枵甑，更肯芸签借一鸱。
七夕夜坐亨儿云丑时立秋求作一首
戴梓（清代）

一年惊报半年过，老促前期奈尔何。鹊驾未分鸡已唱，断肠一叶落金梭。
秋夜山中赠别友人
施肩吾（唐代）

何处邀君话别情，寒山木落月华清。

莫愁今夜无诗思，已听秋猿第一声。
句 其一
黄大临（宋代）

南山占相去，方石为谁存。
黑漆弩 题汉建安铜弩机拓本
朱祖谋（清代）

双牙苔洗铜华古。是当涂省括尚方铸。恨炎精、荡作寒灰，挂壁大弨安取。

细书十九勒工名，点缀宣和图谱。问谁能、手殪天狼，重鼓吹曲中朱鹭。
酬马退翁见示之什
洪迈（宋代）

我家大江左，江水日夜江。
遥瞻发源处，乃在西南穷。
相望邈异境，正北一水通。
故令我与子，迹远心自同。
我生寡所谐，强颜红尘中。
倦飞矫归翮，饥吟咽寒蛩。
独欣得吾子，万虑一笑空。
时时出秀句，醒我如风松。
当知泽臞，不鄙犀角丰。
弹冠实伊始，此生各飞蓬。
卜邻应未必，即事聊从容。
题到氏田舍
蒋之奇（宋代）

六朝冠盖俱尘土，到氏今无苗裔存。当时任昉过田舍，野老犹记查林村。
送人入楚受室
陶益（明代）

粤岭剑光动，湘江春色浓。别时聊赠雁，到日即乘龙。

路绕心千里，书回意万重。趋庭知有算，早晚得欣逢。
落第寄沈询
赵嘏（唐代）

穿杨力尽独无功，华发相期一夜中。

别到江头旧吟处，为将双泪问春风。
游金精山陈千峰索和
彭昌诗（宋代）

仙去时移境尚同，岩花开落为谁容。
歌沈石鼓泉空响，局冷纹枰雾半封。
山上丹桃无核种，甑头青{左食右迅}自机舂。
翠眉不是人间俪，笑杀王孙不再逢。
次韵关令送鱼
苏轼（宋代）

举网惊呼得巨鱼，馋涎不易忍流酥。
更烦赤脚长须老，来趁西风十幅蒲。
叶教授镐乃翁致政一百三岁，屡加封，仍鍚朱
杨万里（宋代）

兰玉初攀桂，朱银降自天。
堂中有一老，物外百三年。
紫诰行充栋，霜毛尽满颠。
仁人元自寿，端不羡臞仙。
彭门用兵后经汴路三首
吴融（唐代）

长亭一望一徘徊，千里关河百战来。细柳旧营犹锁月，

祁连新冢已封苔。霜凋绿野愁无际，烧接黄云惨不开。

若比江南更牢落，子山词赋莫兴哀。

隋堤风物已凄凉，堤下仍多旧战场。金镞有苔人拾得，

芦花无主鸟衔将。秋声暗促河声急，野色遥连日色黄。

独上寒城正愁绝，戍鼙惊起雁行行。

铁马云旗梦渺茫，东来无处不堪伤。风吹白草人行少，

月落空城鬼啸长。一自纷争惊宇宙，可怜萧索绝烟光。

曾为塞北闲游客，辽水天山未断肠。
显之禅老许以草庵见处作诗以约之
孙觉（宋代）

汨汨尘劳不自堪，驼裘鞭马度晴岚。洞天窅窕清都邃，神水歊蒸翠釜涵。

列岫过霜仍晻暧，双松迎腊正骖驔。此心久已蒙师指，更许山中为结庵。
春行
释道潜（宋代）

朝入春山千万重，暮归溪上漫匆匆。白沙岸口长回首，无数渔灯翠霭中。
正纪用暮春韵见贻复和三章
郭印（宋代）

燕坐群魔伏，君心自晏然。
神仙真可学，道术岂无缘。
健比凌云鹤，清同饮露蝉。
后天应不老，何必羡彭年。
永顺府闲述 其三
郑虎文（清代）

民勤怜俗俭，妇女共耕樵。露粟腰镰刈，山蔬背笼挑。

珥浑垂臂钏，裳偶饰鲛绡。蓬跣惭相顾，逢人欲讳苗。
有感三首
陆文圭（元代）

岁晚田园半已芜，缁尘滚滚落征途。
送穷不见昌篱富，乞巧翻成子厚愚。
瓿下早知嘲尚白，缶边何似醉呼乌。
鸢肩枉作常何客，只合新丰伴酒徒。
魏雍伯招游鹿泉诸胜
郜焕元（清代）

跨马出西郊，倦眼豁疏放。远景带日斜，清游恣元畅。

秋气下苍嵓，空翠殆难状。同行得佳侣，泉石激微尚。

行看岩岫舒，坐爱流滮漾。瞻眺韩侯祠，英风飒甲仗。

剥藓读残碑，寄兴忽悲壮。回望羽人居，丹栱绝壁上。

虚洞有云封，老树为之障。急雨溜层巅，攀烟遵复嶂。

初寻惊奥奇，径转得平旷。中有龙象藏，丹碧郁相望。

微步惬幽寻，阴洞何年创。嵌空入杳窅，白日划光亮。

造化钟灵异，神工非意匠。累累号连珠，透辟绝依傍。

冰雪泠然入，披襟为神王。空亭延翠花，日暮欣跌宕。

生平丘壑心，对此树高贶。愿得休粮居，乘风采瀣沆。
感兴 其二
李经述（清代）

结交竟何为，太息难复言。云雨互翻覆，变态日万千。

今互非古互，托意徒缠绵。神女游汉皋，佩解双珠圆。

洛川步罗袜，朝霞映日妍。精诚偶一合，奚啻千百年。
瑞鹤仙（鄂州）
吕胜己（宋代）

金枝联玉叶。世代有宗英，声华烨烨。君侯更超绝。抱不群才气，壮图英发。津途轨辙。□武上、青宵迥别。自玉阶、契合君王，拍拍满怀风月。

奇绝。身居萧散，志在功名，眼高天阔。恩来魏阙。长江上驻旌节。待胡尘有警，纶巾羽扇，谈笑周郎事业。恁时看、国倚强宗，诏褒伟烈。
杂咏十首酬汪镇卿
林景熙（宋代）

子有忧世心，蒿然见眉睫。
崇交拟昔人，西风寄三叠。
作诗匪雕锼，要与六义涉。
臣甫再拜鹃，高风或可蹑。
肯作蟋蟀鸣，悲凉和秋叶。
哭同年罗著作
王禹偁（宋代）

宿草离披泪满衫，孤坟遥想帝城南。
天生贾谊成何事，只得人间三十三。
镜湖雪霁贻方干
崔道融（唐代）

天外晓岚和雪望，月中归棹带冰行。

相逢半醉吟诗苦，应抵寒猿袅树声。
韩城纪事五首 其二
吕本中（宋代）

糠豆犹悭不到盘，小儿寒至尚衣单。虽无事业传惇史，或有声名托稗官。
病起游近村
陆游（宋代）

老人摧颓绝造请，门设常关草生径。
一年三百六十日，三百五十九日病。
一日不病出忘归，绕村处处扣柴扉。
水东溪友新酒熟，舍北园公菰菜肥。
平生养气心不动，黜陟虽闻了如梦。
从今病愈即相寻，共听糟床滴春瓮。
癸卯寓杭戏写目送飞鸿手挥五弦图潦草为婢子所笑因题与女玉祥收为刘氏清话
张宁（明代）

九月十五住杭州，潇潇风雨生离愁。閒寻败笔作图画，生纸烂墨伤昏眸。

小鬟立侍笑欲倒，走入幽闺向娘道。山头颓似土灰堆，树根乱若蓬蒿草。

空中四鸟飞横斜，笔浓大如赤老鸦。乌纱素服一閒客，坐看去鸟弹琵琶。

我生不是丹青者，适兴投情恣挥写。等閒涂抹岂足言，便有旁观说高下。

何况嵇康妙绝伦，清谈旷视能容身。
秋日东郊作
皇甫冉（唐代）

闲看秋水心无事，卧对寒松手自栽。
庐岳高僧留偈别，茅山道士寄书来。
燕知社日辞巢去，菊为重阳冒雨开。
浅薄将何称献纳，临岐终日自迟回。
无瑕
释心月（宋代）

本体温如又莹如，拟心雕琢费工夫。
自家宝藏只这是，切莫揩磨染污渠。
和胡俛学士红丝桃
苏颂（宋代）

京都花品予尝评，夭桃仅有十数名。
含丝繁艳今始识，鲜苞长蕊彯红缨。
春晴日暖助颜色，灼灼一片朝霞轻。
鲛绡剪碎旋装缀，虬须摘尽将纫萦。
因知化工巧难状，偏于草木呈瑞精。
又疑华灯九光烂，蜂蝶不敢来窥争。
江南萱草易滋殖，维扬芍药初种成。
此花皆有红丝号，恨不同时相合并。
君家数株发庭际，爱玩常挂帘钩琼。
有客风流欲寄目，主人喜笑张筵迎。
飞觞洒翰偏得意，都缘尤物牵风情。
我虽多病不能饮，犹思强举花前觥。
点绛唇 其一 长沙送同官先归邵武
吕胜已（宋代）

满路梅花，为谁开遍春风萼。短亭萧索。草草传杯酌。

送子先归，我羡辽东鹤。他年约。瘦藤芒履。共子同丘壑。
秋晓
周端臣（宋代）

一抹凉烟晓未收，露篱疏雨湿牵牛。
不知天上秋多少，昨夜西风到小楼。
超宗道人请赞
释宗杲（宋代）

一条白棒，佛祖俱打。
超宗禅人，大胆不怕。
画我来乞赞，鬼门上帖卦。
三十年后此话大行，任一切人鑽龟打瓦。
陇头水
卢照邻（唐代）

陇阪高无极，征人一望乡。关河别去水，沙塞断归肠。

马系千年树，旌悬九月霜。从来共呜咽，皆是为勤王。
子畅慰曹用赠沅陵韵作诗见示亦用韵奉酬
赵蕃（宋代）

元佑于今几故家，要寻遗事渺难涯。
虚名可愧铁炉冒，实美当知丙穴嘉。
柱后惠文余故窘，伍符尺籍子无嗟。
神仙也说多官府，何物蜂房亦趁衙。
效唐僧无则咏物诗四首 其一 百舌禽
张昱（元代）

巧作春禽百样声，似矜觜舌有馀轻。若为剩有闲心性，何不云中学凤鸣？
丁香和韵
邹升恒（清代）

春空烟锁缀星星，两树琼枝占一庭。交网月穿珠络索，小铃风一玉冬丁。

傍檐结密人难拆，拂座香多酒易醒。只恐天花散无迹，拟将湘管写娉婷。
龙泽驿逢钱使君
严嵩（明代）

袁山借寇何由得，鄱水逢君本未期。为政风流应两郡，怀人云树总多时。

沧江暮雨维舟楫，古驿残花对酒卮。知己难同嘉会少，孤帆欲别更迟迟。
东夷
徐孚远（明代）

东夷仍小丑，南仲已专征。部落哀刘石，崩奔怯楚荆。

况闻蒙面众，皆有反戈情。一举清江汉，河难靖九京。
别邹汝愚谪雷州某所吏目五首 其二
蔡清（明代）

识君未三月，别君遽万里。终不为君恨，天地有正气。
中秋月出复雨有怀叶子文汤明叔
仇远（元代）

溧滨三度见中秋，感叹光阴逐水流。
常是浮云妒佳月，不容老子醉高楼。
鲈香易动张翰兴，鲸背难追李白游。
遥忆诗人豪气在，湖天空阔放扁舟。
茂恭见和再用前韵奉酬 其二
喻良能（宋代）

忆昔永新番水，俱吏江左三年。不作载苡马援，聊为留犊苗篇。
湖山堂
汪元量（宋代）

高堂寂寞半开门，草没颓墙竹满园。
雨过湖天笼白昼，云归山市锁黄昏。
忘机今古鸥来往，说梦兴亡燕语言。
行尽六桥吟更好，万松岭上一声猿。
七甸早行
赵金鉴（清代）

客路认依稀，轻鞭趁晓晖。人如黄菊瘦，霜压铁骢肥。

残梦随云续，晨光带树飞。孤鸿警寒早，凉意满秋衣。
偈颂一百零一首 其十一
释慧性（宋代）

新梅雪里依稀拆，爱日窗前迤逦长。漏泄东君好消息，分明遍界不能藏。

但得到家田地稳，更无佛法可商量。
送龙门宗人殿凤山始祖墓还里
何大勋（明代）

夹岸垂杨拂曙莺，临风江上最关情。荆花万树迎暄发，春草盈堂入夜生。

派引龙门繁奕叶，本从凤麓茂宗盟。相携欲纽重相约，閒逐汀洲采杜蘅。
苔
袁枚（清代）

白日不到处，青春恰自来。
苔花如米小，也学牡丹开。(也 一作：亦)
杨柳枝·内阐规函致本宗
侯善渊（元代）

内阐规函致本宗。道相通。寂寥常在混元宫。悟真空。上下观之无一物，与谁同。逍遥独坐月明中。伴清风。
山中杂诗 其一
程炎子（宋代）

侧耳桥边听，声声在翠微。自甘留此坐，何苦劝人归。

院悄惊春昼，山空恋夕晖。得如鸥与鹭，对我欲忘机。
董深大有诗纪吴江豁然阁旧游索仆继和
沈与求（宋代）

湖阴旧雨记重来，小阁深明傍水开。螮蝀横空桥倒影，琉璃拍水浪成堆。

胜游君复羹鱼婢，幽屏予方饭芋魁。遥想经行断堤曲，野花漂尽雪玫瑰。
颂古五首
释道行（宋代）

不是风幡动，天生了老君。
出胎头上发，寸寸白如银。
冲卿席上得作
王安石（宋代）

咨予乏时才，始愿乃丘壑。强走十五年，朱颜已非昨。

低回大梁下，屡叹风沙恶。所欣同舍郎，诱我文义博。

古声无慆淫，真味有淡泊。追攀风月久，貌简非心略。

君恩忽推徙，所望颇乖错。尚怜得经过，未比参辰各。

留连惜馀景，从子至日落。明灯照亲友，环坐倾杯杓。

别离宽后悲，笑语尽今乐。论诗知不如，兴至亦同作。
阻风泊黄浦
杨万里（宋代）

回顾山阳北，前瞻宝应东。
又逢翻手雨，更著打头风。
不了行程债，从来赋命穷。
客愁无诉处，摇指尽船篷。
隐静遗枇杷
梅尧臣（宋代）

五月枇杷实，青青味尚酸。
猕猴定撩乱，欲待热应难。
望蒙山雪色再成叠旧作韵
弘历（清代）

积雪蒙山又昔同，行轩妙趣静凭中。苏家诗爱尖吟轼，王氏画看皴是蒙。

路指东南迎暖日，首回西北峭寒风。遐心忆到伊犁塞，伫待王师早建功。
送隐上人还玉峰二首
释宝昙（宋代）

故山为我小迟留，枫落吴江冷不收。
归去不知身是梦，青灯相对说它州。
舟中睡起
虞俦（宋代）

望外星占婺，年馀水记苕。
去思谁结恋，来暮岂闻谣。
季布从渠毁，冯唐莫我招。
舟中无一事，睡足有今朝。
送李侍御益赴幽州幕
韦应物（唐代）

二十挥篇翰，三十穷典坟。辟书五府至，名为四海闻。

始从车骑幕，今赴嫖姚军。契阔晚相遇，草戚遽离群。

悠悠行子远，眇眇川途分。登高望燕代，日夕生夏云。

司徒拥精甲，誓将除国氛。儒生幸持斧，可以佐功勋。

无言羽书急，坐阙相思文。
清明
冯时行（宋代）

宝勒香轮簇柳阴，宦游清味独沈吟。
野云未散山头暗，春水初沈岸脚深。
万里松涛寒食泪，十年萍梗故园心。
狂风又卷残红去，飞落谁家无处寻。
读史
吴嘉泉（清代）

紫宸仗马久无声，竟向朝阳作凤鸣。折槛知难罢张禹，裂麻群拟拜阳城。

清时有道能容直，余子无才托避名。白简虽焚金鉴在，瀼州不遣小臣行。
春阅偶成三首 其三
吴芾（宋代）

肩摩袂属拥如山，夹道争看大阅还。无限儿童齐拍手，几多父阅尽酡颜。

八方共乐青春好，我亦常欣白昼闲。无奈阅来归念重，梦魂夜夜绕乡关。
题肤功雅奏图
邓桢（明代）

和鸾望阙复临边，夹道人看气倍前。素鞸已终风木恨，黄麻亲向穸原宣。

枢星影近台三象，卿月光摇尺五天。特简遄从归沐日，对扬恰值建元年。

冠加廌角峨应甚，赐有龙文许自专。借箸独当天下计，折冲随运掌中权。

黑衣岂直朝来补，朱帝繇兹世共联。身历四朝元未老，城如万里信加坚。

可知横草无如此，见说分茒即在焉。勒石祇堪标懿绩，具瞻还为表淩烟。
长柳馆
韦骧（宋代）

地名长柳柳初长，下马临泉却坐床。客舸傍沙收百丈，野禽窥水竞双翔。
挽籍溪胡先生三首 其二
朱熹（宋代）

澹泊忘怀久，浑沦玩意深。箪瓢无改乐，山水自知音。

册府遗编在，丘原宰树阴。门人封马鬣，寒日共沾襟。
次韵王才少师杂花五首
李弥逊（宋代）

桃红深浅漫成堆，犹喜霜葩缀旧枝。
唤取张卢来共醉，莫随风雨便分披。
不须檀板与金樽
赵时韶（宋代）

醒来拍手倚雕栏，啜茗哦诗子细看。
纵有浅斟低唱者，个别清意不相干。
时心堂记言五典也载赓前韵以歌之
袁甫（宋代）

事亲尽教自天成，鉴本无尘水本清。
相彼禽兮犹学习，灵乌反哺更分明。
和泉州施通判
陈宓（宋代）

君侯来佐刺桐乡，小试聊看主贡场。
新辟千间欢万士，尽医百囊处奇方。
题庐山东寺远大师影堂
李中（五代）

远公遗迹在东林，往事名存动苦吟。杉桧已依灵塔老，

烟霞空锁影堂深。入帘轻吹催香印，落石幽泉杂磬音。

十八贤人消息断，莲池千载月沈沈。
和邠老郎官湖怀古五首
贺铸（宋代）

白也遭时网，临年放夜郎。
何妨去物远，当道横豺狼。
赠魏衍三首
陈师道（宋代）

敏捷为文笔不休，何妨缩手小迟留。
名驹已自思千里，老子终当让一头。
南台
陈岩（宋代）

旧日新罗国里僧，山间散满百千灯。
只将一嘿消诸妄，坐透禅机最上乘。
西园早春二首
宋祁（宋代）

樽酒不常满，年华祗自春。
言归虽薄澣，业已负良辰。
野翠欣欣遍，林红扑扑新。
其如好风景，料理爱诗人。
杂咏六言八首
刘克庄（宋代）

卢老数间破屋，张公九尺长身。
容膝何妨啸傲，打头不敢欠伸。
元宵中都太守放灯作律诗五首 其五
郑真（明代）

烛花暗结竹窗低，星月光寒思欲迷。深念老兄居海峤，更怜舍弟客青齐。

云天杳杳王乔鹤，草屋栖栖祖逖鸡。想见孱然小儿女，凄凉慈母共中闺。
荆公故宅
李来泰（清代）

十年高卧此东峰，出处无□衅已丛。洛蜀党成疑误国，熙丰法敝竟缘公。

争墩已赋三山石，记里犹传九曜宫。漫向春风寻旧泽，生平功过史书中。
圣安小集
赵秉文（金朝）

松轩却扇风仍好，苔径无花雨亦香。门外市声鏖午枕，老僧元不下禅床。
题周草庭驸马二小景画 其二
程敏政（明代）

一夜山中三尺雪，银海周回烂银阙。呼童扫径启柴扉，竹外梅银正清绝。

主人高眠尘虑空，有客扶杖来溪东。千崖万壑暗香度，乘兴不减孤山翁。

旱风吹尘不成雨，对画欣然一挥麈。四围寒气欹凌人，如坐冰壶失炎暑。

去酷来清君子心，平生不受炎凉侵。梅银三弄白雪调，惟有周郎知此心。
龙隐岩
方信孺（宋代）

曾榜武夷九曲，何如桂岭七星。
水石小容螭隐，烟云长带龙腥。
集臧晋叔希林阁赋得雨中钟山春望
程可中（明代）

天成云阜扆宸居，东望春回王气余。
浅碧露痕经烧后，嫣红随意着花初。
波纹卷縠冰还裂，山黛如鬟树自疏。
一自文皇迁鼎后，至今辇道未曾除。
长安旅宿
钱起（唐代）

九秋旅夜长，万感何时歇。蕙花渐寒暮，心事犹楚越。

直躬邅世道，咫步隔天阙。每闻长乐钟，载泣灵台月。

明旦北门外，归途堪白发。
次韵和张太傅寄集贤相公
宋庠（宋代）

一世夔龙集盛期，公槐邦栋耸乔枝。
更将出处均天分，荀凤庄鹏各有池。
水龙吟 其四 渔蓑
张慎仪（清代）

夫须碎织成蓑，鸣榔去钓西岩下。添将葛屦，配将蒻笠，短竿自把。

转过滩头，又寻沙觜，萧然整暇。趁满天荻絮，满身烟霞，邀几个、鸬鹚话。

欸乃一声归一，穿浪花、引船入汊。解衣槃薄，裁青补翠，乱堆篷罅。

晒月眠云，消闲谁共，但凭老瓦。奈卖鱼市散，无钱沽酒，藉伊偿价。
响卜辞
赵汝鐩（宋代）

三六乘鸾初嫁君，琴瑟朝暮誓不分。
酒酣使气浪自许，片舌仪不弄风云。
东吴西蜀几千里，雁来数年无幅纸。
有便我必寄锦笺，岂应皆沉石头水。
酸风一点泪两行，凭栏瞥过双鸳鸯。
霜花迫帘冷蜡焰，雨梧傍枕敲银床。
乞灵每日扣巫祝，更向静处听响卜。
人言卯夜验不差，又言元宵应尤速。
二说果如神，俱占敢厌频。
斋心通我意，侧步潜我身。
或坼翠幌视，或靠绿窗避。
两夕行人语，字字还家意。
罗袜走褪奔绣帏，欢喜无地魂天飞。
小儿放娇来牵衣，抱我门前接爷归。
汴上暮秋
许棠（唐代）

独立长堤上，西风满客衣。日临秋草广，山接远天微。

岸叶随波尽，沙云与鸟飞。秦人宁有素，去意自知归。
奉别丁家鸿陆羽
张在辛（清代）

翩翩年少气如云，驰骤词坛姓字芬。自古文人皆记室，由来彩笔属参军。

远方谋食长思母，作客辞家尚恋群。珍重河梁频执手，登车前路莫逡巡。
满庭芳 绍圣甲戌暮春与周仁熟试赐茶书此乐章中岳群史米元章书
米芾（宋代）

雅燕飞觞，清谈挥坐，使君高会群贤。密云双凤，初破缕金团。

窗群炉烟自动，开瓶试，一品香泉。轻涛起，香生玉麈，雪溅紫瓯圆。

娇鬟，宜美盼。双擎翠袖，稳步金莲。坐中客翻愁，酒醒歌阑。

点上纱笼画烛，花骢弄，月影当轩。频相顾，馀欢未尽，欲去且留连。
九华扇
王质（宋代）

玉斧修成玉兔宫，萧萧无日不秋风。九华紫翠腾空起，取次拈来在掌中。
杨园之鹘六章伤贤者被谗去位也
区大相（明代）

杨园之鹘，集于丛棘。嗟尔百鸟，胡不深自匿。君子有行，回车自北。

岂不尔援，畏彼谗慝。

杨园之鸮，集于棘丛。嗟尔百鸟，胡不深自容。君子有行，言归于东。

岂不尔留，谗言詾詾。

出宿于郊，饮饯于衢。前有樽酒，傍有骊驹。送车二辆，徐徐于于。

载歌载叠，靡笙靡竽。班荆道侧，过者踟蹰。

送子于河，别子维棘。畏彼谗慝，为鬼为蜮。载色载笑，尔亲尔昵。

谗言或或，听言墨墨。赠言戛戛，送车轧轧。念我携手，于焉永隔。

子归东吴，庶几善息。

东吴何有，有园有庐，有图有书。野有桑麻，泽有沮洳。

水事樯楫，陆事巾车。君子至止，胡以不乐胥。

东吴何有，有陵有阿，有陂有沱。修竹长林，白芷青莎。

紫笋包橘，菱芡芰荷。浆酒鲙炙，其乐孔多。君子至止，胡以不啸歌。
朝丹霞
高似孙（宋代）

井有波兮通沧溟，玉抱德兮谁能铭。
怛来归兮析然醒，道有成兮其当升。
深静堂
庄珙（宋代）

卜筑愔愔不记年，蒲团布衲夙因缘。
一灯明灭照秋雨，残炷有无萦暮烟。
空谷风篁自无韵，虚窗霜叶警安禅。
昔游尚记春强半，幽鸟相呼细柳眠。
月夜宝应湖漫兴
屠侨（明代）

宝应洲前万顷波，月明载酒夜深过。濯缨高唱沧浪曲，鼓枻遥闻渔父歌。

铜鼓船头鼍出听，玉箫云里凤来和。青天丛桂寒宫敞，清影真看舞素娥。
夜访王丞
韩淲（宋代）

吴会浩繁地，霜夜欲何之。白发湖海气，良朋试寻诗。

尔可收拾取，我亦烂漫题。只今岁阑时，孤山有梅枝。
乙未除夕为稽古诸传未竣漫吟五律 其三
郭之奇（明代）

颔下骊珠何处寻，灯前独对转沉沉。然犀所见休惊怪，罔象相逢莫羡歆。

便使六经皆注脚，方知百世有同心。请伊暂释怀中卷，糟粕安能尽古今。
和酬道先高秋见寄之句
吕南公（宋代）

眼看金菊木芙蓉，想见严城此景同。儒术凋零归故纸，岁华催趁入衰翁。

千秋治乱三钟酒，万里关河一亩宫。南鹞北鹰方得志，更谁迂阔问哀鸿。
浣溪沙 其一 梅菁山遇雪
李洪（宋代）

夭矫翔鸾溪上峰。飘萧雪霰打船篷。天花凌乱水晶宫。

飞透纸窗斜取势，吹回溪面舞因风。身游水墨画图中。
撷芳词
佚名（唐代）

风摇荡，雨濛茸，翠条柔弱花头重。春衫窄，香肌湿。

记得年时，共伊曾摘¤

都如梦，何曾共，可怜孤似钗头凤。关山隔，晚云碧，

燕儿来也，又无消息。
南山白云
陈著（宋代）

一片白云飞入山，须臾又出在人閒。
我归十年不复出，说道云閒我更閒。
一春风雨太半有感
陆游（宋代）

忽忽春将老，寒暄尚未齐。
雨昏鸡唱晚，风恶鹊巢低。
写物才殊退，寻芳思欲迷。
余年不须较，只是死秦稽。
秋雨
陈藻（宋代）

早禾收罢晚禾青，再插秧开满眼成。
谁道秋风专肃杀，依然四月雨中行。
夜过霞山看赵百醉诗刻及诸名胜跋语 其二
韩淲（宋代）

钟声殷空山，灯影照只字。区中无妙心，天外有能事。

消长以隆替，昏旦而寤寐。白夫阮籍眼，拥矣谢安鼻。
权郡许丈饯别于蛾眉亭怅然有作
吴芾（宋代）

此邦是处见蛾眉，独有斯亭见处寄。
对此已添离别恨，可堪更值夕阳时。
墨君十咏·雪梢
王铚（宋代）

第五桥边一径遥，满林野竹立江郊。
鸳鸯浮破水涵影，翡翠压斜风舞梢。
温上人自庐山见过
释德洪（宋代）

雀罗门巷榻凝尘，千里相寻骇四邻。好事真诚虹贯日，照人清气水含春。

忽惊我祸今无比，高笑君痴亦绝伦。此别遥知想标格，浅云东崦对冰轮。
蜡梅近出或谓药中一种不结子非梅类戏作数语为解嘲云
张扩（宋代）

梅花孤高少辈行，蜡梅晚出辄争长。素妆落额岂不好，浅黄拂杀更官样。

檀心半迎寒日吐，暗香坐待初月上。春风不是苦靳惜，未办开花大如掌。

君不见桃李开花到结果，削梗钻核终奇祸。蜡梅沾蜡如幻成，渠要调羹身后名。
长歌行
汉乐府（两汉）

青青园中葵，朝露待日晞。
阳春布德泽，万物生光辉。
常恐秋节至，焜黄华叶衰。
百川东到海，何时复西归？
少壮不努力，老大徒伤悲！
题灯
陈烈（宋代）

富家一碗灯，太仓一粒粟；
贫家一碗灯，父子相聚哭。
风流太守知不知？惟恨笙歌无妙曲。
感遇十首次韵和黄著作鲁直以将穷山海迹胜绝
晁补之（宋代）

吾期瑶之圃，玉英良可采。
昆仑在万里，积石更磊磈。
学经傥无用，诗礼发含琲。
丛台尚何为，袨服若烟海。
游盱眙南山示杨介
贺铸（宋代）

霜晓无轻飔，长淮净如眼。招携南山游，老子兴不浅。

不从千步南，飞度一渔舠。中流鼓素楫，鲂鱮欻惊跳。

禅叟延游客，匆匆问行色。千里远京关，浮骖去安适。

长啸指沧浪，濯缨湔我裳。朱门曳裾地，槐柳自成行。

多年困靴板，未立中人产。沈痼迫衰迟，求田咄何晚。

神丸傥驻延，投此寄馀年。凿室邻杨氏，然薪系太玄。
李仲宾墨竹四首
方回（元代）

渭川千亩入毫端，子美临风野色寒。
不是画师即诗客，可能收拾与人看。
送陈叔方闽县丞
戴栩（宋代）

两年湘岸听筹声，又向闽峰住冷厅。
可是初阶带朝籍，己闻独冷起斋铃。
秋边梧叶无风下，旱后苗根一雨青。
客路方新世路熟，莫将彩笔斗英灵。
篙师叹
钱时（宋代）

山乡山多田种稀，年丰健妇犹啼饥。
今年禾黍秋旱死，不有下涧民枯鱼。
颇闻水乡诸郡熟，一饱可令余郡足。
江船下米无头由，商人嗷嗷坐穷蹙。
长年抱膝指屡弹，时节自好官司难。
古来邻国忍为壑，何乃境内成触蛮。
我闻斯言真的当，无人为彻九天上。
禁江徒尔厄吾民，海舶有时关节放。
夜坐
赵鼎（宋代）

寺楼钟断锁长廊，谁共萧斋一炷香。书册自能留久坐，灯花还解劝馀觞。

风回绝壑沉虚籁，雨入幽林送嫩凉。老懒由来贪睡美，秋衾不怕夜初长。
寄甘孝先二首
王大受（宋代）

黄金百炼玉无瑕，水竹清风度岁华。
重到西湖非昨梦，唯馀清兴对梅花。
新月二首
袁燮（宋代）

昨夜璇霄素魄沦，一痕初复便精神。
辉光万里从兹始，今夕端倪即是真。
句
葛密（宋代）

山禽啼晓四时别，林薮战秋千里空。
上长溪岭
叶燕（清代）

磴道盘空上，如螺作髻旋。峰残去年雪，客试早春天。

怪鸟深蹲篝，寒梅远见烟。勿嫌太孤寂，琴筑落层巅。
观音岩
陈良玉（清代）

岩势束奔江，破空一千尺。南来非太华，何有巨灵擘。

颇闻石室非，鍊颜富琼液。千春羽客蜕，一旦金仙宅。

慈云冻不飞，凝作苍玉{坜力换屰}。时看驯鸽舞，远若江鸥白。

洞口题名多，古人皆陈迹。即事聊成咏，微名何足刻。
又示同志
杨冠卿（宋代）

寂寂寥寥扬子居，云山相对一床书。
无人载酒问奇字，自把残编时卷编。
南岩均庆寺诗四首 其三
丘逢甲（清代）

入冬万化闭，群山惨澹色。我来逢睡狮，对佛坐叹息。

虎狼方满野，杀气黯西北。岂无干净土，恐化虎狼国。

何时一吼威，竟使群凶踣。春雷万蛰动，阳和转东极。

会须起睡狮，诸天奋神力。